Докладът за дейността на Народно читалище „Просвета-1904“ с. Пчелище отчита дейностите на Годишната програма за развитие на читалищната дейност, разработена в изпълнение на чл.26а от Закона за народните читалища, културния календар, внесените отчети за дейността му през 2019 година.

Българските читалища са живият извор на българския дух и култура през вековете. Там е запалена искрата и пламва огънят на Българското възраждане. Там е мястото, в което се поддържат живи българските традиции, мястото, където децата научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщината.

Отчетният период обхваща периода от януари до декември 2019 година. Един отрязък от дванадесет месеца, в които местната власт и читалищното настоятелство работихме заедно за това да утвърдим вече изградените дейности, да преосмислим приоритетите, стоящи пред Читалището и неговите форми за реализация и обогатяване на годишната програма и културния календар на читалището. Читалище „Просвета-1904“ продължава своята народополезна дейност за утвърждаването му като естествен център за културно-просветна и творческо-развлекателна дейност. Дейността на читалището е съпричастна с целия обществен и културен живот, който кипи в с. Пчелище и Общината. Под читалищната стряха се проведоха всички значими културно-масови мероприятия и прояви, организирани както от читалищното ръководство, така и от ръководството на общината и други обществени организации на територията на селото ни. Читалището ни винаги е било едно от партньорите на общината в областта на културата. Традиция е да се подготвят и провеждат утвърдени празници и мероприятия. Днес със своята дейност читалището доказва, че е изградено на принципите на доброволност и демократизъм, и че е самоутвърждаващо се културно-просветно сдружение на всички граждани. То е отворено за цялата местна общност и въздейства върху духа и нравствеността, обединява и приютява всички, които желаят да се докоснат до новите достижения на културата. Тук е мястото, където децата и възрастните се занимават с творчество и ползват различни видове услуги, като компютърна, информационна и размножителна техника. За нас винаги е било важно да надграждаме и да си поставяме по-високи цели, а именно- обогатяване на културния живот, развиване на библиотечна дейност, превръщане на читалището в информационен център, съхраняване на народните обичаи и традиции, развитие и подпомагане на любителското художествено творчество. В съвременните условия читалището участва в характерните за нашето населено място обичаи, песни и танци, и насърчава предаването им към следващото поколение. Чрез самодейните и художествено-творчески групи и състави, читалището защитава достойно своето име. На база на успехите, които са постигнали самодейците за читалището се говори с уважение. Гордост за нас са изявите на Хора за обработен фолклор „Зорница“ и Групата за стари градски песни „Незабравка“, които през изминалата година участваха в общински, регионални, национални форуми и фестивали. Хорът за обработен фолклор взе участие в Общинския празник на хоровото изкуство, Национален събор „Авлига пее“ с. Обединение, Фестивал на северняшката песен- Севлиево, Национален Петропавловски събор, Фолклорен фестивал „Шарено пиле петровско“ с. Церова кория и много други.

Не изостават с подготовката си и останалите ни самодейни колективи като групата за изворен фолклор. Тук основно наблягаме на пресъздаването на обичаи. Благодарни сме за това, че възрастта не е порок и жените от групата идват с желание и заедно работим за запазване на фолклора и традициите. През изминалата 2019 година направихме обичая „Баба Марта“, в който типичния образ на Марта беше пресъздаден по изключителен начин със сърце и душа от Керанка Сиракова. И трите самодейни колектива са с ръководител Христина Лазарова и корепетитор Стефан Желязков. Създаденият през ноември 2015 г. фолклорен клуб по народни танци, водени от професионалиста Лилия Герова и през 2019 година се представиха блестящо с много награди на Общинския танцов празник, фолклорното надиграване „Букет от ритми 2019“ гр. Павликени, Национален фолклорен фестивал „Фолклорен извор“ с. Царевец, фолклорно надиграване гр. Чирпан, Национален Петропавловски събор и други. Отбелязването на 115 години на Читалището беше съпроводено отново с участието на самодейните колективи и фолклорен танцов състав „Искра“ Велико Търново.

Богат е културният календар на читалището ни. Много от организираните празници, като Йордановден, Бабинден, Деня на лозаря, Тодоровден, 8- ми март и други допринесоха за запазване на фолклора, обичаите и българските национални традиции.

През м. април детско театрално студио „Буратино“ при НЧ „Развитие“ с. Церова кория представиха пиесата „Бяла приказка“ по Валери Петров. НА 18-ти май самодейният театрален колектив при читалище с. Церова кория представи „Службогонци“ по Иван Вазов. През м. март 2019 г. ни гостува Великотърновският театър със спектакъла „Духът на поета“. Кулминацията е Празника на селото, когато за всички възрасти има организирани мероприятия- детски забавления за малки и големи с аниматори, спортни състезания- състезания с велосипеди за по-големите, открита сцена с концерт и общоселско увеселение. На 25.11.2019 г. читалищното настоятелство взе решение да участва като партньор в Проект на НЧ „Съгласие“ гр. Дебелец по програма за“ Културно предприемачество, наследство и сътрудничество“, финансирана по финансовия механизъм на европейското икономическо пространство. Проектът ще доведе до придобиване на съвременни технологии за читалището, обучение на хора от селото, реализиране на съвместни дейности с няколко читалища, за по-доброто общуване на съставите от различните населени места.

Читалищната библиотека също е била приоритет на читалищното ръководство. Всяка година читалището заделя пари, според финансовите си възможности за обогатяване на книжния фонд. За нас е важно малкото финансов ресурс да бъде разпределен така, че да стига за обезпечаване на основните и допълнителни дейности в читалището. Техническото оборудване позволява читателските запитвания и търсения да бъдат изпълнявани не само по традиционния заемен начин и в читалня, а да се работи с електронни масиви. Библиотеката предоставя информация на ученици от среден и горен курс, които ползват учебни интернет портали и страници. Освен закупените книги през настоящата година читалището успя да задели средства и да закупи цървули за танцовия състав. Материалната база е модерна, многофункционална и със съвременно обзавеждане.

През 2019 г. се наложи извършването на спешен ремонт на част от вътрешната стена на южната фасада на читалището, който успяхме да разплатим своевременно. С това отново доказахме, че добре се справяме финансово щом приключваме годината успешно без неразплатени задължения.

Годишното финансиране на читалището е основно от държавна субсидия и членски внос от членовете. Всички творчески дейности и текущи разходи се обезпечават финансово.

С всичко казано до тук се убеждаваме за пореден път в това, че Читалище „Просвета с. Пчелище върви по пътя на утвърждаването си като един мощен информационно-културен институт, за който възрастта и етноса нямат значение. За нас е важно тук всеки да влиза с въпрос и да излиза с отговор, да влиза търсещ и да излиза намерил отговор на своите въпроси. Динамиката на живота в читалището е зададена от нашите потребители, всичко което вършим е с тях и за тях. Ще продължим да се интересуваме и от потребностите на младите хора, за да ги уверим, че институцията Читалище е основна клетка на култура, не само в нашето село, а и в цялата държава.

17.01.2020 г.